Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar tel. 254-348
i fra Tomislav Ćurić knjižničar
Zadar, 29 siječnja 2012.

6(106)2012.

Evanđelje Mk 1,21-28 Učio ih je kao onaj koji ima vlast. Čitanje svetog Evanđelja po Marku U gradu Kafarnaumu Isus u subotu uđe u sinagogu i poče naučavati. Bijahu zaneseni njegovim naukom. Tâ učio ih je kao onaj koji ima vlast, a ne kao pismoznanci. A u njihovoj se sinagogi upravo zatekao čovjek opsjednut nečistim duhom. On povika: »Što ti imaš s nama, Isuse Nazarećanine? Došao si da nas uništiš? Znam tko si: Svetac Božji!« Isus mu zaprijeti: »Umukni i iziđi iz njega!« Nato nečisti duh potrese njime pa povika iz svega glasa i iziđe iz njega. Svi se zaprepastiše te se zapitkivahu: »Što li je ovo? Nova li i snažna nauka! Pa i samim nečistim dusima zapovijeda, i pokoravaju mu se.« I pročulo se odmah o njemu posvuda, po svoj okolici galilejskoj. Riječ Gospodnja..

Kyrie
Stojimo pred njim, našim Gospodinom i predajemo se njemu i molimo ga za njegovo milosrđe.
Ponekad poznamo Božju volju, ponekad ne prepoznajemo. Prosvijetli naša pitanja, Gospodine smiluj se.
Ponekad osjećamo Božju ljubav, ponekad je i ne osjećamo. Prati naše strahove, Kriste smiluj se.
Ponekad vidimo Božju budućnost, ponekad je nikako ne vidimo. Raskini naše sumnje, Gospodine smiluj se.

SVI SU BILI ZANEŠENI NJEGOVOM NAUKOM (Mk 1,21-28)
Vjerovati nekomu, znači ljubiti ga. Tako je i naša vjere u Isusovu nauku odmjerena našom ljubavlju prema njemu. Ako vjerujemo njegovim riječima vjerujemo zato što vjerujemo da nas on ljubi. Onaj koji vjeruje da ga Bog ljubi vjeruje također da mu i govori na razne načine. Bog se stalno obraća čovjeku.
U svako vrijeme, koje se uvijek razlikuje, Bog govori na različite načine. U razna vremena našega života i govor je različit. Različito nam Bog govori u mladosti, različito kad smo bolesni, tužni, radosni, već prema raznim životnim situacijama i dobima. U našem životu ista riječ nema uvijek istu snagu i poruku. Samo Evanđelje, Isusova riječ, različito pada u naš život. Koliko god ga puta čitali različito nam pada u srce.
Nikada ne možemo stati u istu rijeku, tako se ni Isusova riječ nikada ne zaustavlja. Različito nam progovara i znači prema različitom našem stanju i traženju. S kakvim osjećajem i povjerenjem otvaramo Bibliju? Da li ju čitamo kao pismo od ljubljene osobe ili kao neku bezličnu knjigu. Bibliju se razumije samo ako joj se pristupi kao osobi, s ljubavlju. Isus nam se daje u svojim riječima. Njegove riječi u sebi nose utjehu i smirenost, pa i smislenost.
Zato se u misi Biblija ljubi. Ona je osoba. Specifičnost Isusove nauke je u tome što je ona identična njegovoj osobi. "Nikad nitko nije tako naučavao...". Isto tako u njegovoj se nauci svaki čovjek prepoznaje. Svi smo mi u njoj sadržani, pa kao da nam ona otkriva našu vlastitu nauku. Kristova je nauka sama njegova osoba.
Njegova je nauka božanska, kao što je i osoba. Tko hoće čuti istinsku Kristovu nauku treba biti otvoren na sve ono na što ga ona poziva. Ljudi u sebi blokirani su i za Isusovu nauku. Isusova nauka izvlači iz sumnjičavosti i zatvorenosti.
Ona liječi ljudsko biće. Isusova nauka poziva na promjenu ljudske dubine. Ona odjekuje u dubini srca. Možda je razlog našeg nerazumijevanja i neprihvaćanja njegove nauke baš u tome što ne prihvaćamo da nas ona mijenja. A Isus je baš zato i došao da nas promjeni u nutrini. Njegova je riječ živa i rađalačka.
Ona s jedne strane jača smionost umiranju da bi se živjelo. Isusova riječ uskrisuje. Netko može reći: "Čitao sam Evanđelje i ništa mi osobito nije reklo. Vrlo poznati citati, pa ni tekst radnje nije napet, pa ja u njemu i preko njega nisam susreo Krista".
Ipak, razlog nije u Evanđelju nego u čitaču, u njegovom duševnom stanju. Taj ga ne čita onako kako ga treba čitati. Evanđelje, Biblija ne čita se kao obična knjiga, kao povijest. Njega treba čitati i slušati samoga Isusa. To znači vjerom ući u kontakt s njime.
Dirati ga riječima i kroz riječ. Treba mu pristupiti kao poruci, dugo očekivano pismo koje je baš nama napisano. Ako ga tako ne čitamo ništa ne profitiramo. Evanđelje treba čitati kao Objavu Boga i čovjeka, kao knjigu žive riječi u kojoj je snaga Duha Božjeg. Nitko nije govorio kao on, nitko nije činio kao on, nitko nije dosljednije živio svoju nauku kao on. Jedan je Isus u čovječanstvu i jedna je njegova nauka. Srž njegove nauke jest ljubav.Njegove parabole dišu svemirom i svakodnevnim životom. U njemu i njegovoj nauci sve je jedno: Bog i svemir, ljudi međusobno. Ljubav lebdi nad svim stvorenim. Isus svojom riječi izgoni zlo iz ljudi. Da, svaka plemenita riječ pomaže ljudima da se oslobode zla.
Dobra riječ liječi dušu. Praktična primjena Isusove riječi jest da i mi budemo pročišćeni u srcu i u svojim riječima. Tako pročišćeni pomoći ćemo drugima da se oslobode zla i besmisla. Mi postajemo vesela vijest Isusove nauke i spasa. Riječi su ubojitije od oružja, kaže narodna poslovica, ali možemo dodati i da su ljekovitije od svakog lijeka.
Neka naš govor i naša nauka ne budu ti koji će druge ubijati nego koji će druge uzdizati i liječiti. Marjan Jurčević

4. nedjelja kroz godinu B (Mk 1,21-28)
Popričesna meditacija
Isusova riječ nas neprestano ispituje, provjerava, ispravlja, obnavlja i uznemiruje. I danas on, koji je čist, ne želi da pored njega itko bude nečist. On, koji je dobar ne želi da pored njega budemo zli.
Možemo pretpostaviti da su zločini koje čini čovjek tragovi oca laži, neprijatelja čovjekova od početka. Još je sigurnija činjenica da je Isus s nama, da je Emenuel – “Bog s nama”, da je snažnije prisutan od svakog drugog duha.
Gospodine! Dovoljno je biti pokraj Tebe, u Tvojoj blizini, u dodiru s Tobom pa da se osjetimo slobodni od zla koje želi uništiti čovjeka.
Stoga nas, Gospodine i danas svojim riječima neprestano uznemiravaj, ne dopusti da budemo robovi nečistih sila, nego nas obrani, sačuvaj i za sebe spasi.
Priredio: Dario Miletić

Prošla opasnost...!
Vrijeme je prikladno...
Dragi Fra Jozo, Vlado i braćo u Provinciji, Gospodin Vam dao svoj MIR !
Hvala na Vašem razumijevanju, strpljivosti i bratskoj suradnji.
Dva mjeseca, koje vi zovete Studeni i Prosinac, pri kraju 2011, za sve stanovnike DR.Kongo bijahu puni neizvjesnosti, napetosti, nestabilnosti svih institucija .Sve to radi „gungule“ oko onoga što svi običavaju zvati „Predsjednički Izbori“...
Pred tjedan dana, Biskupska Konferencija je dala svoj stav i izvještaj...
Sad smo svi odahnuli, jer je rat izbjegnut...Iako će nereda biti i dalje, ali manje na nivou institucija.... Dakle prošla opasnost! Vrijeme je prikladno...
Mi Franjevci u ovoj Pokrajini Sjeverni Kivu, od 11. Siječnja 2012. započeli smo Otvaranje nove Misije u NGENGERE. Po dogovoru sa našom Franjevačkom Provincijom Sv.Benedikta Afrikanca i Biskupijom Butembo-Beni, mi bi trebali pripremiti otvaranje nove Župe koju će voditi Franjevci i Nove Kuće odgoja, u vidu širenja Franjevačkog Reda u ovoj Pokrajini.
Dovoz kamena i pjeska je već u toku ovih dana jer imamo par tjedana suhe sezone, bez kiše.
Blagoslov kamena temeljca predviđamo prvih dana Veljače.
S POTPUNIM POUZDANJEM U PROVIDNOST KOJA DJELUJE PREKO SUBRAĆE I PRIJATELJA UVJERENI SMO DA JE TO BOŽJA VOLJA I BOŽJE DJELO...
Provincija Sv.Jeronima, Mala Braća i sva subraća kao i Božji Narod, po Božjem Nadahnuću, svak na svoj način i po svojim mogućnostima, biti će sudionici u ostvarenju tog Božjeg Plana.
Hvala Gospodinu koji prosvjetljuje i nadahnjuje...
Hvala Vama kao posredniku i svim našim Prijateljima i Dobročiniteljima...
Uz bratske pozdrave, odani i zahvalni
Fra Ilija Barišić, misionar
Kimbulu, 21.01.20212.

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 9 i od 17,30 do 18,30 sati
Nedjeljom i blagdanom prije sv. Mise.

Nedjelja 29. I. 2012. IV NKG. Valerija, Konstancija
Ponedjeljak 30. I. Martina, Tina
Utorak 31. I. Ivan Bosko — molitva sv. Anti . Svakog utorka u našoj crkvi je molitva naših svećenika i vjernika: KRUNICOM ZA PRAVDU u 18,30 sati.
Srijeda 1. II. Brigita, Miroslav
PJEVANA VEČERNJA u crkvi sv. Šime u Zadru uoči blagdana Prikazanja Gospodinova u srijedu 1. veljače u 18 sati
Četvrtak 2. II. . SVIJEĆNICA (blagoslov svijeća)
Petak 3. II. Blaž (blagoslov grla)
Subota 4. II . Andrija Corsini, Veronika
Nedjelja 5. II. 2012. V NKG. DAN ŽIVOTA
NEDJELJNE SU MISE u 8,30 u 10 i u 19 sati
Svaki dan je misa u 7 i u 19 sati.
Služba časova (časoslov): svagdanom u sv. Misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise.
Euharistijsko klanjanje: u petak poslije Mise .
KRUNUCA svaki dan u 18,30 sati
Salezijanci u Arbanasima slave sv. Ivana Boska trodnevnicom 28. do 30. siječnja u 18 sati. Na sam dan 31. I. 2012. Mise su u 7 u 9 i 18 sati.

29. siječnja 2012.
Za grijanje naše crkve primili smo ovaj tjedan 1.500 KN . Zahvaljujemo svima Vama koji nas pratite svojim molitvama i novčanom pomoći.
Potičemo Vas da pomognete prema svojim mogućnostima MISIJU, rad i djelovanje našeg fra Ilije Barišića. Unaprijed Vam hvala.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)